Chrám Ochrany Bohorodičky (Dupnica)

**Chrám Ochrany Bohorodičky** () je chrám Bulharskej pravoslávnej cirkvi zo začiatku 19. storočia, ktorý sa nachádza v meste Dupnica v Kiustendilskej oblasti v juhozápadnom Bulharsku.

Stavba má pridelený štatút kultúrnej pamiatky miestneho významu.

Chrámový sviatok sa slávi 1. októbra.

## Iné názvy
Chrám je známy aj ako **Chrám svätej Bohorodičky** (), alebo **Chrám Ochrany Presvätej Bohorodičky** ().

## Lokalita
[Pohľad na chrám zvrchu od areálu [Dupnická pevnosť|Dupnickej pevnosti|náhľad|vľavo]]
Chrám Ochrany Bohorodičky sa nachádza v centrálnej časti mesta Dupnica na ulici „Čerkovna“ (, doslova *Chrámová ulica*) č. 9.

## Dejiny
Chrám zobrazený na historickej pohľadnici spred roku 1943|náhľad|vľavo
Na mieste dnešného dupnického Chrámu Ochrany Bohorodičky sa s najväčšou pravdepodobnosťou už v minulosti nachádzal stredoveký pravoslávny chrám.

Výstavba súčasnej budovy prebehla v roku 1816. V tom istom roku bol chrám aj vysvätený. Výstavby chrámu sa ako príspevkami, tak aj dobrovoľnou prácou, zúčastnilo množstvo obyvateľov Dupnice. V rokoch 18221836 bol k budove chrámu pristavaný nartex.

Od roku 1874 v období bulharského národného obrodenia v rokoch pred oslobodením Bulharska (1878) sa v chrámovom dvore nachádzala škola a neskôr aj komunitné centrum. Chrám sa tak stal duchovným centrom okolia. Chrám bol taktiež v 19. storočí, počas existencie Samokovskej metropoly, episkopálnym chrámom samokovského metropolitu.

V roku 1929 prebehla rekonštrukcia chrámu v rámci ktorej bola k západnej fasáde pristavaná zvonica.

V roku 1972 získala stavba štatút kultúrnej pamiatky miestneho významu.

Chrám je v súčasnosti (2026) plne funkčným chrámom Bulharskej pravoslávnej cirkvi a konajú sa v ňom pravidelne Božské liturgie.

## Charakteristika
Pohľad k chrámu z juhu|náhľad|vľavo
Chrám bol postavený v období osmanskej nadvlády a tak je budova na základe vtedajších pravidiel pre výstavbu kresťanských chrámov čiastočne zasadená pod úroveň okolitého terénu.

V západnej fasáde chrámu nad vchodom sa nachádza pamätná doska s menami Dupničanov, ktorí zahynuli vo vojnách za národné oslobodenie.

### Výzdoba interiéru
V chráme sa nachádzajú cenné ikony z konca 18. a začiatku 19. storočia. Autormi časti z nich sú ikonopisci Filip Zograf a Jakov Melnikli.

Chrám je vyzdobený freskami, pričom ich autormi boli zografi Christo G. Zografski, Georgi Boboševski, Ivan Terziev a Venko Stefanov.

## Štatút a dôvod pamiatkovej ochrany
Kategória: kultúrna pamiatka miestneho významu

Rok vyhlásenia: 1972 

Dôvod pamiatkovej ochrany: architektonicko-staviteľská a umelecká hodnota stavby

## Galéria

IntercessionOfTheMotherOfGodCurch-Dupnitsa01.jpg|celkový pohľad na chrám zo severovýchodu
IntercessionOfTheMotherOfGodCurch-Dupnitsa09.jpg|pohľad na západnú fasádu chrámu
IntercessionOfTheMotherOfGodCurch-Dupnitsa02.jpg|pohľad na východnú fasádu chrámu
IntercessionOfTheMotherOfGodCurch-Dupnitsa08.jpg|pohľad na západnú časť južnej fasády
IntercessionOfTheMotherOfGodCurch-Dupnitsa03.jpg|detailný pohľad na zvonicu


## Referencie

## Iné projekty

Kategória:Pravoslávne chrámy v Bulharsku
Kategória:Kultúrne pamiatky v Bulharsku
Kategória:Stavby v Dupnici
Kategória:Kostoly zasvätené Ochrane Presvätej Bohorodičky
Kategória:Kostoly z obdobia bulharského národného obrodenia
Kategória:Architektúra z 1816